Formule Een: Hamilton wen sy vyfde wêreldtitel in MexikoLewis Hamilton van Brittanje glimlag nadat hy pas die Mexikaanse Formule Een Grand Prix-kampioen geword het (28 Oktober 2018). Foto: AP Photo/Marco Ugarte In Formule Een is die Mexikaanse Formule Een Grand Prix (die derde laaste wedren van 2018) Sondagaand oor 71 rondes afgehandel. Lewis Hamilton se vierde plek was genoeg om aan hom sy vyfde wêreldtitel te besorg. Die wedren is deur Max Verstappen (Red Bull) gewen met Sebastian Vettel (Ferrari) tweede en Kimi Raikkonen (Ferrari) derde. Lewis Hamilton (Mercedes) het verlede jaar sy vierde wêreldkroon in Mexiko gewen en hy het dit wéér op die Hermanos Rodriguez-baan vermag om as wêreldkampioen van 2018 gekroon te word. Tydens die kwalifisering het Lewis Hamilton (Mercedes) die derde plek op die wegspringrooster verower. Red Bull het sake oorheers en die eerste twee plekke ingeneem. 1 Daniel Ricciardo (Red Bull) 01:14.759 2 Max Verstappen (Red Bull) 01:14.785 3 Lewis Hamilton (Mercedes) 01:14.894 4 Sebastian Vettel (Ferrari) 01:14.970 5 Valtteri Bottas (Mercedes) 01:15.160 Met die wegtrek het Daniel Ricciardo (Red Bull) teruggesak na die derde plek terwyl sy spanmaat, Max Verstappen (Red Bull), die voortou geneem het. Lewis Hamilton (Mercedes) was tweede met Sebastian Vettel (Ferrari) vierde en Valtteri Bottas (Mercedes) vyfde. Red Bull se Max Verstappen vier sy eersteplek in die Mexikaanse Formule Een Grand Prix-wedren wat Sondag op die Hermanos Rodriguez-baan gejaag is (28 Oktober 2018). Foto: AP Photo/Moises Castillo Tussen die 12de en 14de rondes het Mercedes-motors asook Red Bul-motors die kuipe besoek vir nuwe bande. Meeste van die top-spanne het weer bande geruil kort voor die 50ste ronde. Red Bull was hierná eerste en tweede, Ferrari derde en vierde met Mercedes vyfde en sesde. Met nege rondes oor het Daniel Ricciardo (Red Bull) se motor weer meganiese probleme ontwikkel en sy wedren was iets van die verlede. Valtteri Bottas (Mercedes) het vir ŉ derde keer die kuipe besoek met slegs sewe rondes oor. Die wedren is uiteindelik deur Max Verstappen (Red Bull) gewen met Sebastian Vettel (Ferrari) tweede en Kimi Raikkonen (Ferrari) derde. Op die jongste punteleer is Hamilton nou 64 punte voor Vettel. 1 Lewis Hamilton (Mercedes) 358 2 Sebastian Vettel (Ferrari) 294 3 Kimi Raikkonen (Ferrari) 236 4 Valtteri Bottas (Mercedes) 227 5 Max Verstappen (Red Bull) 216 6 Daniel Ricciardo (Red Bull) 149 Die tweedelaaste wedren van die jaar word op 11 November in Brasilië gejaag en word gevolg deur die laaste wedren wat in Abu Dhabi afgehandel sal word. Meer inligting is beskikbaar by: https://www.formula1.com/